נטור

נָטוּר הוא מושב הנמצא בדרום רמת הגולן. נטור היה קיבוץ של השומר הצעיר ובתחילת ינואר 2008 עבר שינוי והפך למושב. מקור שמו של היישוב בא משמה הערבי של הגבעה הסמוכה ליישוב אֻם אל-קַנַאטִר (בערבית: ام القناطر). היישוב נמצא על הרמה שבדרומה של רמת הגולן, כ-5 קילומטרים מערבה לרמת מגשימים, ובקרבת נחל סמך. ליד צומת הכניסה למושב נמצאת חורשה של עצי אקליפטוס הכוללת חניון למטיילים שנקרא "חניון בג'וריה". בחורף אפשר לראות בה שלולית חורף. היסטוריה הקמת היישוב החלה בקיץ 1977 עם הקמת גרעין התיישבות של השומר הצעיר. בסוף 1978 הושלמו עבודת הכשרת הקרקע והחלו עבודות הבנייה. הקיבוץ עלה על הקרקע ב–8 בפברואר 1980. הקמת היישוב לוותה בוויכוח בין תנועת הקיבוץ הארצי ותנועת הנוער של השומר הצעיר שהתנגדה להקמת יישובים מעבר לקו הירוק, ואילו הקיבוץ הארצי העביר החלטה שהוא בעד תיקוני גבול ברמת הגולן והתיישבות במערב הרמה. לבסוף הוחלט על פשרה לפיה חברי נח"ל שהם חניכי השומר הצעיר יקימו את היישוב. בשנת 1985 קיבל הקיבוץ, יחד עם שאר יישובי רמת הגולן ובקעת הירדן, סיוע חירום ממשלתי בעקבות משבר האינפלציה בישראל וחובות שצברו. בשנת 1991, בעקבות ועידת מדריד ופתיחת שיחות השלום בין ישראל וסוריה, הכריזו תושבי הקיבוץ שיסרבו לעזוב את היישוב במסגרת הסדר שלום. בדצמבר 2007, הפך הקיבוץ למושב מעורב של חילוניים ודתיים. למרות ניסיון של "המטה השיתופי", גוף שניסה לשמר את הקיבוצים השיתופיים מול מגמת ההפרטה שלהם, לפעול נגד השינוי. כלכלה כלכלת היישוב מתבססת על חקלאות, מסעדנות ותיירות. כמו כן, תושבי היישוב עובדים במקצועות חופשיים מחוץ ליישוב. חינוך במושב פועלות שתי ישיבות תיכוניות (ישיבת תמ"ר וישיבת רגבים), וכן שני בתי ספר יסודיים ("שורשים" לכיתות א' עד ח', המשלב תלמידים מבתים חילוניים ודתיים, ובית חינוך "מעיינות" לכיתות א' עד ו', המשלב גישה לימודית אנטרופוסופית עם ערכים יהודיים). בשנת 2014 נבנה בנטור קמפוס זמני ששימש את מדרשת השילוב נטור - מסגרת שהחלה לפעול ב-2012, בה לומדים בוגרי י"ב חילוניים ודתיים במסגרת גרעין נח"ל. לקריאה נוספת מיכה לבנה, גולן - 20 שנה ועוד 2000, משרד הביטחון – ההוצאה לאור, 1993. קישורים חיצוניים אתר האינטרנט הרשמי של נטור נטור, באתר "רום גליל" אלי אשכנזי, מתפכחים מהחלום, לא מוותרים על הערכים, באתר הארץ, 25 בדצמבר 2007 הערות שוליים